Murad Fərzəliyev

Murad Fərzəliyev () — Milli Olimpiya Komitəsinin mətbuat katibi, "Olimpiya dünyası" qəzetinin baş redaktoru, Əməkdar jurnalist.

 Həyatı 
Murad Fərzəliyev, 1963-cü il 22 avqust tarixində İmişli rayonunda anadan olub. Məhəmməd Əmin Rəsulzadə adına Bakı Dövlət Universitetinin jurnalistika fakültəsini, Azərbaycan Dövlət Bədən Tərbiyəsi və İdman Akademiyasını fərqlənmə diplomu ilə bitirib.

 Fəaliyyəti 
 İmişli Rayon Komsomol Komitəsində ikinci katib, Rayon İcra Hakimiyyətində təlimatçı vəzifələrində çalışıb.
 1993-cü ildən 2001-ci ilədək İmişli rayonunun ictimai-siyasi mətbuat orqanı olan "Xalq sözü" qəzetinin baş redaktoru olub.
 Şəhər Sovetinin deputatı, gənclərlə iş komissiyasının sədri seçilib. "Şücaət" hərbi-vətənpərvərlik klubunun təsisçisi və rəhbəri olub. Sovet dövründə Əfqanıstanda döyüşən azərbaycanlı əsgərlərə həsr olunmuş "Onlar bizimlə yaşıd idi…" xüsusi buraxılışının müəllifidir.
 İmişli Rayon Ziyalılar Cəmiyyətinin sədri seçilib.
 2001-ci ildən Milli Olimpiya Komitəsində (MOK) aparıcı məsləhətçi vəzifəsində işləyir. MOK-un rəsmi mətbuat orqanı olan "Olimpiya dünyası" qəzetinin baş redaktorudur.
 Olimpnews.az saytının təsisçisidir. Jurnalistika sahəsində 1989-cu ildən fəaliyyətə başlayıb.
 Milli Olimpiya Komitəsi tərəfindən çap edilmiş Azərbaycanda idmanın və Olimpiya Hərəkatının tarixi ilə bağlı ensiklopedik kitabın redaksiya heyətinin, MOK-un və Ədalətli Oyunlar Komissiyasının üzvüdür.
 Dəfələrlə yay və qış Olimpiya oyunlarında, Avropa Yeniyetmələrinin Olimpiya Festivallarında, Gənclərin Yay Olimpiya, İslam Həmrəyliyi və II Avropa oyunlarında, eyni zamanda Olimpizm və idmanla bağlı beynəlxalq tədbirlərdə nümayəndə heyətinin tərkibində ölkəmizi jurnalist kimi təmsil edib.
 Elmi iş üzərində çalışır. Azərbaycan Jurnalistlər Birliyinin (AJB), Azərbaycan Yazıçılar Birliyinin (AYB), Azərbaycan İdman Jurnalistləri Assosiasiyasının (AİJA) üzvüdür.

 Bədii yaradıcılığı 
Murad Fərzəliyev bədii yaradıcılıqla məşğul olur, "Bir az gecikəndə" və "Mən hər gün günəşi qarşılayıram" adlı şeirlər kitabının müəllifidir. Şeirləri respublikamızda və ölkə hüdudlarından kənarda müxtəlif mətbu orqanlarında işıq üzü görüb, Türkiyədə nəşr edilən "Avrasiya şairlərinin antologiyası" kitabında dərc edilib. Bir şeiri orta məktəb dərsliyinə salınıb..

 Mükafatları 
 Azərbaycan Respublikasının Prezidenti İlham Əliyevin Sərəncamı ilə "Əməkdar jurnalist" fəxri adına layiq görülüb.
 Rəhbərlik etdiyi "Olimpiya dünyası" qəzeti dəfələrlə ilin idman nəşri elan olunmuş, İspaniyada "Nüfuza və keyfiyyətə görə" beynəlxalq mükafata layiq görülmüşdür.
 "Tərəqqi" medalı (12 noyabr 2022)

 İstinadlar 

Kateqoriya:İmişli rayonunda doğulanlar